Hemserekîya KONGRA GELî bi wesîleya 15ê Gulane Roşanê Ziwanê Kurdkî eşkerayîyêke daye û nê pare kerdî:
''Roşanê ziwanê dayîke yê kurdan bimbarek bo. Ziwan estbîyayîş û nasnameyê şarêk o. Azadîya kurdkî azadîya şarê ma ya. Bi wesîleya na roje êyê ke vera sîyasetê asîmîlasyonî yê dişmenî wayîrê ziwanê kurdkî vejîyenê ma înan silam kenê. Celadet Alî Bedîrxanî wexto ke 15ê gulane 1932 de kovara Hawarî vet vatbi 'ziwan zanayîş o zanayîş xonaskerdiş o.' Rixmê sîyasetê qirkerdişî yo ke vera kurdan yeno rayraberdene bi Têgêrayîşê Azadîye yê Kurdan Kurdîstan de zanistî û xo naskerdiş aver şîyî û hetê ziwan perwerde ra û heme waranê cuye de berê neweyî ameyî akerdene. Dewlete îşxalkerî bitaybetî zî dewleta tirke vera nê averşîyayîşan  tersaye û dest pê hêrişan kerd.
Nika bi heme îmkananê xo wazenê ke destkewteyanê kurdan destî ra bigêre û têkoşînê înan bişiknê. Çend benê sist û bêquwet hende hêriş kenê ke payra bimanê. Dewleta tirke têna dişmenê Vakurî nê heme leteyan de dişmenîya kurdan kena û bi heme îmkananê xo şina kurdan ser û her hetî ra hêriş kena. Nînan ra tewr stratejîk ziwan û kultur ê. Ganî ma vera dişmenî her warê cuye da wayîrê destkewteyanê xo bivejîyê. Bitaybetî zî bebeta ziwanê dayîke zaf girîng a. Ganî her kes xo ra dest pê bikero ziwanê xo bimuse û bido musnayîşî. Ganî ma vera hêrişanê dişmenî yê vera îtîqad, estbîyayîş û erjanê ma ziwanê înan ra xo durî bifînê û wayîrê ziwanê xo bivejîyê. Wa  musayîşê ziwanê dayîke semedê kurdanê welatperweran bibo wezîfeyêk. Averşîyayîşê ziwanê dayîke do sîyasetê asîmîlasyonî yê dewlete werte ra wedaro.''
